《泊震泽道中步游善宥寺观芍药回舟中小饮用范四韵》
宋代·赵鼎

非才与时背，空手行路难。朱门极严冷，仰首不可干。

初欲效寸进，挽舟八节滩。雅意同心人，赠之云锦端。

虽云食破砚，渴拟回狂澜。胸次竟莫吐，千丈虹蜺蟠。

谁复议行藏，浩歌空倚栏。南来寄疏蓬，虾菜岂所欢。

寻幽偶一笑，芳葩发奇观。念尔托根远，香色不易完。

姓名逋客晦，风味书生酸。作诗慰流落，激烈穷雕刓。

愁人多苦语，步绕吟且看。归怀止惋结，赖此杯酒宽。

忽忽时岁迈，凄凄风雨残。曷当三径归，暂卜一枝安。

宠辱何定物，向来心已阑。

作者简介：赵鼎(1085-1147)， 南宋政治家、词人。字元镇，自号得全居士。南宋解州闻喜（今属山西）人。宋高宗时的宰相。有《忠正德文集》10卷，清道光刊本。《四印斋所刻词》有《得全居士词》一卷，存词45首。